ธปท.เชื่อขึ้นค่าแรงไม่กระทบศก.ปี54
ธปท.ชี้ขึ้นค่าแรงไม่กระทบการขยายตัวเศรษฐกิจปีหน้า หนุนรัฐช่วยผู้ประกอบการรายย่อยที่ได้รับผลกระทบต้นทุนค่าแรงขึ้นแบบเจาะจง
16 ธ.ค. 2553

ธปท.ชี้ขึ้นค่าแรงไม่กระทบการขยายตัวเศรษฐกิจปีหน้า หนุนรัฐช่วยผู้ประกอบการรายย่อยที่ได้รับผลกระทบต้นทุนค่าแรงขึ้นแบบเจาะจง 
นายทรงธรรม ปิ่นโต ผู้อำนวยการ สำนักเศรษฐกิจมหภาค ธนาคารแห่งประเทศไทย (ธปท.) กล่าวว่า การปรับขึ้นค่าแรง 8-17 บาท ไม่น่าจะกระทบต่อภาพรวมการขยายตัวทางเศรษฐกิจไทยในปีหน้ามากนัก เพราะการขึ้นค่าจ้างแรงงานถือเป็นปัจจัยลบในส่วนที่ทำให้ต้นทุนการผลิตสินค้าเพิ่มขึ้น แต่โดยรวมเศรษฐกิจปีหน้ายังมีโอกาสเติบโตได้อีกมาก จากปัจจัยบวกจากค่าแรงเพิ่ม ราคาสินค้าเกษตรเพิ่ม ก็ช่วยให้กำลังซื้อประชาชนเพิ่มขึ้นบริโภคได้มากขึ้น 
ด้านสังคมคุณภาพชีวิตของแรงงานก็ดีขึ้น ขณะที่การส่งออกปีหน้าก็ยังสามารถขยายตัวได้ในระดับที่ดี เพียงแต่ไม่โตมากเท่าปีนี้ และหากการบริโภคในประเทศดีการลงทุนก็น่าจะดีขึ้นด้วยตามลำดับ เพราะเริ่มเห้ฯความเชื่อมั่นนักลงทุนเพิ่มต่อเนื่องมาหลายเดือนแล้ว
"ถ้าดูจากข้อมูลการจ้างงานทั้งหมดประมาณ 2.3 ล้านคน   มีลูกจ้างอยู่ในข่ายรับค่าแรงขั้นต่ำ 1.6 ล้านคน แต่ประเด็นคือใน 1.6 ล้านคน มีมากถึง 1.3 ล้านคนที่อยู่ในภาคธุรกิจขนาดกลางและขนาดย่อม (เอสเอ็มอี) ฉะนั้นถ้าค่าแรงในส่วน 1.6 ล้านคนขึ้น เอสเอ็มอีก็น่าจะเป็นธุรกิจที่ได้รับผลกระทบมากที่สุด  ดังนั้น หากมีความจำเป็นในการบรรเทาภาระต้นทุนของเอสเอ็มอีที่จะเพิ่มขึ้น รัฐบาลก็ควรจะมีมาตรการช่วยเหลือเฉพาะเจาะจงไปที่ภาคเอสเอ็มอีโดยตรง จะได้ช่วยให้เอสเอ็มอีสามารถอยู่ต่อได้"นายทรงธรรมกล่าว
ทั้งนี้ ธปท.มองว่าภาพรวมภาคอุตสากรรรมขณะนี้เริ่มขาดแคลนแรงงานบ้างแล้ว เนื่องจากอัตราการว่างงานของประเทศมีอยู่เพียง 0.9% ฉะนั้น ถึงจะไม่มีการปรับขึ้นค่าจ้างแรงงานในครั้งนี้กลไกลตลาดก็น่าจะมีมีการเพิ่มค่าแรงเพื่อแย่งแรงงานในระยะต่อไปอยู่ดี